Majandusanalüüsiga seoses võib öelda, et olemasolevad andmed viitavad euroala kiire majanduskasvu jätkumisele. Euroala SKP reaalkasv langes teises kvartalis 0,3%le, võrreldes 0,7%ga eelmises kvartalis. Siiski tuleks asjakohaselt arvesse võtta nende kasvumäärade kõikumisi. Sellest tulenevalt oli majanduskasv 2007. aasta esimesel poolel tervikuna kooskõlas potentsiaalse kasvuga. Mitmesugustel näitajatel põhinevatest hinnangutest ja kindlustundeuuringutest pärinevad andmed kolmanda kvartali majandustegevuse  kohta on jätkuvalt positiivsed ning kinnitavad arvamust, et SKP reaalkasv jätkub. Eriti soodsad on värskeimad andmed töötuse kohta ja ka kõik augustikuu kindlustunde näitajad on kõrged. Üleilmne majandustegevus püsib eelduste kohaselt jõuline, sest võimalikku langust Ameerika Ühendriikides peaks suurel määral tasakaalustama endiselt kiiret kasvu näitavad arenevad turud, mis toetavad jätkuvalt ka euroala eksporti ja investeeringuid. Kooskõlas kasutatava tulu arenguga ja tööhõivetingimuste paranemisega peaks ka  tarbimise kasv euroalal jätkuma. Arvestades finantsturu suurenenud volatiilsust ja reaalmajandusega seotud riski ümberhindamise võimalikku üldist mõju, on majanduse arengu asjakohane jälgimine vajalik.